CELEX: 32016D0017(01)
Language: et
Date: 2016-06-07 00:00:00
Title: Euroopa Keskpanga otsus (EL) 2016/956, 7. juuni 2016, millega muudetakse otsust (EL) 2016/245 (EKP/2016/2) hangete teostamise korra kehtestamise kohta (EKP/2016/17)

16.6.2016   
            
            
               ET
            
            
               Euroopa Liidu Teataja
            
            
               L 159/21
            
         EUROOPA KESKPANGA OTSUS (EL) 2016/956,
   7. juuni 2016,
   millega muudetakse otsust (EL) 2016/245 (EKP/2016/2) hangete teostamise korra kehtestamise kohta (EKP/2016/17)
   EUROOPA KESKPANGA JUHATUS,
   võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artiklit 11.6,
   võttes arvesse 19. veebruari 2004. aasta otsust EKP/2004/2, millega võetakse vastu Euroopa Keskpanga kodukord, (1) eelkõige selle artiklit 19,
   ning arvestades järgmist:
   
               (1)
            
            
               Selguse huvides tuleb mõnda Euroopa Keskpanga otsuses (EL) 2016/245 (EKP/2016/2) (2) sätestatud reeglit täpsustada,
            
         
               (2)
            
            
               Seetõttu tuleb otsust (EL) 2016/245 (EKP/2016/2) vastavalt muuta,
            
         ON VASTU VÕTNUD KÄESOLEVA OTSUSE:
   Artikkel 1
   Muudatused
   Otsust (EL) 2016/245 (EKP/2016/2) muudetakse järgmiselt:
   
               1)
            
            
               artikli 8 lõige 2 asendatakse järgmisega:
               „2.   EKP võib esialgselt töövõtjalt tellida lisatooteid, -teenuseid või -ehitustöid olenemata nende väärtusest, kui esialgse hankelepingu vajalikud muudatused ei ole olulised.
               Muudatusi loetakse olulisteks, kui nad muudavad üldist lepingu olemust, eelkõige kui täidetud on üks või enam järgmist tingimust:
               
                           a)
                        
                        
                           muudatus sätestab tingimused, mis oleksid esialgse hankemenetluse osana lubanud vastu võtta esialgselt valitud kandidaatidest erinevaid kandidaate või aktsepteeritud pakkumusest erineva pakkumuse või oleksid võinud tekitada huvi hankemenetluse vastu täiendavatele osalejatele;
                        
                     
                           b)
                        
                        
                           muudatus kallutab hankelepingust tuleneva hüve töövõtja kasuks viisil, mis ei olnud sätestatud esialgses hankelepingus;
                        
                     
                           c)
                        
                        
                           muudatus laiendab hankelepingu ulatust oluliselt;
                        
                     
                           d)
                        
                        
                           uus töövõtja asendab esialgse hankelepingu võitja muudel juhtudel, kui lõikes 4 sätestatud.
                        
                     Muudatusi ei loeta olulisteks mis tahes juhtudel, kui nende koguväärtus jääb a) alla artikli 4 lõikes 3 sätestatud piirmäära ja b) alla 10 % esialgse toote ja teenuse hankelepingu väärtust või alla 15 % esialgse ehitustööde hankelepingu väärtust.“;
            
         
               2)
            
            
               artikli 11 lõike 3 viimane lause jäetakse välja;
            
         
               3)
            
            
               artikli 12 lõike 4 viimane lause jäetakse välja;
            
         
               4)
            
            
               artikli 24 lõige 1 jäetakse välja.
            
         
               5)
            
            
               artikli 30 lõige 7 asendatakse järgmisega:
               „7.   Kui taotleja või pakkuja (või taotlejaga või pakkujaga seotud ettevõtja) on osalenud hankemenetluse ettevalmistamises, näiteks hankestrateegia nõustamise või tehniliste kirjelduse koostamisega seoses, võtab EKP kohased meetmed, et tagada aus konkurents ja võrdne teavitamise tase kõikide taotlejate või pakkujate vahel. Kui sellel eesmärgil vajalik, võib EKP taotleja või pakkuja hankemenetlusest kõrvale jätta. Enne kõrvalejätmist tuleb taotlejale või pakkujale anda võimalus tõestada, et nende eelnev osalemine ei moonutanud konkurentsi.“;
            
         
               6)
            
            
               artikli 35 punkt 3 asendatakse järgmisega:
               
                           „3.
                        
                        
                           EKP valib hankemenetluses osalema kutsutud tarnijad välja kas dünaamilisse hankesüsteemi kaasatud pakkujate hulgast või, kui seda süsteemi ei ole, sobivate tarnijate nimekirjast, mis on koostatud pärast kutset osalemise huvist teatamist. Kui seda nimekirja ei ole koostatud, teeb EKP oma valiku kutsutavate tarnijate osas korrektse turuanalüüsi alusel, võttes arvesse võimalikku piiriülest huvi, mis kinnitab tarnijate sobivust ja nende menetluses osalemise huvi. Turuanalüüsiga võib kaasneda hankelepingu võimalusest teatamine elektroonilises hankesüsteemis. Muul juhul võib EKP avaldada hanketeate oma veebilehel või muud kohast teabekanalit kasutades. Sellisel juhul valitakse hankemenetluses osalema kutsutavad tarnijad saadud avalduste põhjal. Hankemenetluses võib osalema kutsuda ka samadele tingimustele vastavaid muid tarnijaid.“;
                        
                     
         
               7)
            
            
               artikli 35 punkt 4 asendatakse järgmisega:
               
                           „4.
                        
                        
                           Kui artikli 6 lõikes 2 osutatud hankelepingu väärtus ilma käibemaksuta on võrdne või ületab 750 000 eurot avaldab EKP hanketeate Euroopa Liidu Teatajas. Hankemenetluses osalema kutsutavad tarnijad valitakse saadud avalduste põhjal. Hankemenetluses võib osalema kutsuda ka samadele tingimustele vastavaid muid tarnijaid.“;
                        
                     
         
               8)
            
            
               Artikli 41 lõike 2 esimene lause asendatakse järgmisega:
               „Enne käesoleva otsuse jõustumist alustatud hankemenetlused lõpetatakse kooskõlas otsusega EKP/2007/5.“.
            
         Artikkel 2
   Jõustumine
   Käesolev otsus jõustub 1. juulil 2016.
   
      Frankfurt Maini ääres, 7. juuni 2016
      
         
            EKP president
         
         Mario DRAGHI
      
   
   
      (1)  ELT L 80, 18.3.2004, lk 33.
   
      (2)  Euroopa Keskpanga suunis (EL) 2016/245, 9. veebruar 2016, hangete teostamise korra kehtestamise kohta (EKP/2016/2), (ELT L 45, 20.2.2016, lk 15).